ประกันสังคมโชว์ฝีมือฟันกำไรขายหุ้นเพียบ
ประกันสังคมโชว์กำไรไตรมาสแรกทะลุ 1.1 หมื่นล้านบาท ฟันกำไรขายหุ้นอื้อ
7 พ.ค. 2555

ประกันสังคมโชว์กำไรไตรมาสแรกทะลุ 1.1 หมื่นล้านบาท ฟันกำไรขายหุ้นอื้อ 
สำนักงานประกันสังคม (สปส.) เปิดเผยถึงผลการดำเนินงานของกองทุนประกันสังคมในไตรมาสแรกของปี ว่า มีผลตอบแทนจากการลงทุน 1.1 หมื่นล้านบาท เมื่อเทียบกับงวด 3 เดือนแรกของปีก่อนที่ได้รับผลตอบแทน 7,943 ล้านบาท พบว่า มีผลตอบแทนเพิ่มขึ้น 3,061 ล้านบาท
ผลตอบแทนที่เกิดขึ้น แยกเป็นดอกเบี้ยและกำไรจากการขายตราสารหนี้และค่าธรรมเนียมในการให้ยืมหลักทรัพย์ 7,148 ล้านบาท เงินปันผลและกำไรจากการขายตราสารทุน 3,856 ล้านบาท 
ปัจจุบันกองทุนประกันสังคมมีเงินลงทุน 9.11 แสนล้านบาท แบ่งลงทุนในหลักทรัพย์ที่มีความมั่นคงสูง ได้แก่ พันธบัตรรัฐบาล พันธบัตรรัฐวิสาหกิจที่มีกระทรวงการคลังค้ำประกัน และหุ้นกู้เอกชน 7.27 แสนล้านบาท คิดเป็น 80% ของเงินลงทุน และลงทุนในหลักทรัพย์ที่มีความเสี่ยง 1.83 แสนล้านบาท 
กองทุนประกันสังคมทั้ง 9.11 แสนล้านบาท แบ่งเป็นเงินกองทุนกรณีสงเคราะห์บุตรและชราภาพ 7.84 แสนล้านบาท ซึ่งเป็นเงินออมของผู้ประกันตนกว่า 9.9 ล้านคน ที่ต้องจ่ายสิทธิประโยชน์กรณีบำนาญชราภาพ และเป็นเงินกองทุนที่ดูแลผู้ประกันตนกรณีเจ็บป่วย ตาย ทุพพลภาพ คลอดบุตร 6.4 หมื่นล้านบาท กองทุนกรณีว่างงาน 6.26 หมื่นล้านบาท และกองทุนมาตรา 40 อีก 465 ล้านบาท m